
I.

Charakteristika

1. Pre zásah pod trakčným vedením (ďalej len „vedenie“) je charakteristické nebezpečenstvo  úrazu elektrickým prúdom.

2. Pri zásahu pod vedením treba rešpektovať nebezpečenstvo na železnici  a dodržiavať súvisiace bezpečnostné opatrenia.

II.

Úlohy a postup činnosti0
1. 
Vzhľadom na odborné činnosti a manipulácie treba zásah vykonávať v spolupráci s personálom železnice a informovať o zásahu operačné stredisko Železníc Slovenskej republiky (ďalej len „železnice“). Prostredníctvom operačného strediska železníc treba privolať hasičskú jednotku železníc a vyrozumieť zodpovedných zamestnancov železníc, ak to nie je možné, vykonať priamo. Zodpovednými zamestnancami železníc sú
      a) výpravca v službe alebo elektrodispečer, ktorý vzhľadom na rozsah a druh zásahu zabezpečí vypnutie vedenia nad príslušnou staničnou koľajou na mieste zásahu, spoločne s potrebným počtom susediacich koľají, nad traťovou koľajou na mieste zásahu, nad dvoma a viacerými traťovými koľajami alebo nad súbežnou traťovou koľajou; hasičská jednotka železníc je oprávnená zabezpečiť vypnutie vedenie (tzv. skratovaním),

b) dispečer generálneho riaditeľstva  alebo oblastného podnikového riaditeľstva, ktorý zabezpečí vylúčenie dopravnej prevádzky v okolí miesta zásahu,

c) výpravcovia priľahlých železničných staníc, ktorí zabezpečia vylúčenie dopravnej prevádzky v okolí miesta zásahu a odtiahnutie hnacieho vozidla  mimo koľaje so zapnutým vedenia,
d) strojvedúci alebo iný kompetentný zamestnanec, ktorý je oprávnený riadiť hnacie vozidlo príslušného druhu trakcie,  uvedie hnacie vozidlo do bezpečného stavu a súčasne poskytne informácie; na požiadanie odpojí priebežný kábel vedenia (1 kV až 3 kV) a pred zásahom zaistí bezpečný stav hnacieho vozidla.

2. 
Základnou podmienkou pri zásahu je vypnutie a zabezpečenie vypnutého stavu vedenia v danom traťovom úseku aj na vedľajších koľajach (železničná stanica, viackoľajná trať). Vypnúť a zabezpečiť vypnutý stav vedenia netreba, ak sa osoby a predmety nepriblížia k vedeniu na menšiu ako bezpečnú vzdialenosť a pri používaní nevodivých hasiacich prostriedkov. Bezpečná vzdialenosť od vedenia pod napätím je 1,5 m pre osoby a 0,9 m pre predmety. 
3. 
Mobilná hasičská technika musí byť odstavená v bezpečnej vzdialenosti od vedenia.

4.  
Pri prieskume na elektrifikovanej železničnej trati alebo na železničnej stanici treba zistiť, na akej koľaji treba vykonať zásah a vypnúť vedenie a vyžiadať si premiestnenie železničného koľajového vozidla na koľaj bez vedenia. Ak to nie je z dopravných dôvodov alebo technických dôvodov možné alebo časovo náročné, treba požadovať vypnutie vedenia a zabezpečenie vypnutého stavu vedenia.

5. Nesmie sa vystupovať na strechu železničného koľajového vozidla, vyvýšené brzdové plošiny, kapoty lokomotív, kotlové vozne a na náklady železničného koľajového vozidla bez vypnutia vedenia a zabezpečenia vypnutého stavu vedenia.

III.

Očakávané zvláštnosti

 Pri vykonávaní zásahu pod vedením treba počítať
a) so zásahovou činnosťou aj bez vydania príkazu „B“ pri zabezpečení vypnutého stavu vedenia oprávneným zamestnancom železníc,
b) s nebezpečenstvom úrazu cestujúcich,
c) so zabezpečovacím zariadením železnice (káblov) pod napätím aj pri vypnutom vedení alebo nevypnutým elektrickým vykurovaním železničného koľajového vozidla, ak nie je odpojený vysokonapäťový kábel spred vykurovacieho stojanu,
d) s napätím vo vedení na ostatných koľajach,
e) s hnacím vozidlom pod napätím pri zapnutom vedení, ak nie sú stiahnuté jeho zberače.

